**Byudjet tushumlari prognozini bajarishga oid muhim vazifalar belgilandi**

Toshkent shahar davlat soliq boshqarmasida 2021-yil poytaxtimizda byudjetga belgilangan tushumlar prognozini bajarish va qo‘shimcha zaxiralarni jalb etish bo‘yicha amalga oshiriladigan chora-tadbirlarga bag‘ishlangan yig‘ilish bo‘lib o‘tdi.

O‘zbekiston Respublikasi Moliya vaziri T.Ishmetov hamda Davlat soliq qo‘mitasi raisi Sh.Kudbiyev ishtirokida o‘tkazilgan yig‘ilishda O‘zbekiston Respublikasi Prezidentining 2020-yil 29-dekabr kuni Oliy Majlisga yo‘llagan Murojaatnomasida belgilab berilgan vazifalar va topshiriqlardan kelib chiqqan holda, moliya va soliq idoralari oldida turgan dolzarb masalalar xaqida so‘z yuritildi.

Davlat soliq qo‘mitasi raisi Sh.Kudbiyev Davlatimiz rahbarining Oliy Majlisga yo‘llagan Murojaatnomasida iqtisodiyotni barqarorlashtirishda tadbirkorlik va kichik biznesni rivojlantirish masalasida belgilab berilgan muhim vazifalar borasida to‘xtalib o‘tdi. Jumladan, pandemiya sharoitida iqtisodiy qiyinchiliklarga duch kelgan tadbirkorlarga “oyoqqa turib olishlari” uchun 2021 yilda ham ko‘mak berishni davom ettirish choralari ko‘rilayotganini taʼkidladi.

Qonun hujjatlari asosida belgilab berilgan 2021-yil uchun Davlat byudjetining asosiy parametrlari ham yig‘ilish kun tartibidagi asosiy mavzulardan biri bo‘ldi.

Shuningdek, Davlat soliq qo‘mitasi raisi Toshkent shahar davlat soliq xizmati organlari tomonidan 2020-yil uchun belgilangan reja ijrosi taʼminlanib, ijobiy ko‘rsatkichlarga erishilganligini taʼkidladi. Shu bilan birga, amalga oshirilgan ishlarda yo‘l qo‘yilgan xato va kamchiliklar ham alohida ko‘rsatib o‘tildi.

Yig‘ilishda DSQ huzuridagi Kadastr agentligi Toshkent shahar boshqarmasiga tumanlarda hisobga olinmagan yer maydonlarini to‘liq qamrab olish ishlarini yakunlash borasida aniq vazifalar belgilab berildi. Shuningdek, mahalliy hokimliklar halq deputatlari Kengashlariga berilgan vakolatlar doirasida yer solig‘ining bazaviy stavkalariga oshiruvchi koeffitsiyentlarni qo‘llagan holda belgilash ishlarini yakuniga yetkazishida ko‘maklashish vazifasi topshirildi.

**DSQ Matbuot xizmati**